Have You Heard This Story??

Have You Heard This Story?? on yhdysvaltalaisen soul-laulaja, säveltäjä, sanoittaja ja tuottaja Swamp Doggin vuonna 1974 julkaistu kuudes studioalbumi. Sen on tuottanut, sovittanut ja suunnitellut Jerry Williams, Jr. eli Swamp Dogg itse.

Levyn julkaisemisen aikoihin Williams oli yksi maineikkaimmista ja menestyksekkäimmistä soul-tuottajista. Omien levyjen osalta menestystä ei ollut kuitenkaan tullut suuremmassa määrin. Levyn kansitekstissä Dogg kertookin, että vain Amerikassa sellaista henkilöä voidaan pitää epäonnistuneena, jolla on Rolls-Royce, Eldorado, Mark IV, Mercedes Benz -limousine, kiinteistö Long Islandilla ja huoneisto Hollywoodissa. Mikäli tämä albumi ei sattuisi miellyttämään kuulijaa, niin Dogg kehottaa muistelemaan vanhaa kiinalaista sanontaa "Yuck Fou" ja käyttämään Chesapeake-jokea pölyisenä ajotienä.

Levy-yhtiö, valmistaja ja jakelija on Island Records, Inc., joka on toiminut osoitteessa 7720 Sunset Boulevard, Los Angeles, California 90046.

Levy on äänitetty Alabaman Sheffieldissä Broadway Soundin studiossa A. Äänittäjänä on toiminut David (Baby) Johnson.

Levyntekoa on Doggin lisäksi järjestellyt hänen vaimonsa Yvonne Williams.

Valokuvaaja ja levykannen suunnittelija on Stafford T. Ward apunaan Walter (Timmie) Douglas. Kansikuvassa Doggin lukemistona on muun muassa Kahlil Gibranin The Prophet, Jess Steamin A Time for Astrology, Romain Garyn The Gasp sekä Thomas A. Harrisin I'm OK, You're OK. Kansikuvien lisäksi levypussissa on neljä valokuvaa, joista kaksi Swamp Doggista. Toisessa näistä Dogg istuu Rolls-Roycen konepellillä. Yhdessä kuvassa on viisimiehinen puhallinsektio studiossa äänitystilanteessa ja yhdessä seitsenmiehinen Swamp Dogg Band on Broadway Sound Studion (BSS) edustalla.

Levykannessa on mainittu myös Wally Roker (toiminut mm. Irma Thomasin singlen Save a Little Bit for Me tuottajana), Doggin tyttäret Desiree, Antoinette, Jocelyn ja Michelle ja koira Gorge, tohtori M.L.G. (J.A.), tohtori Henry Tanner vaimoineen, Richard M. Nixon (mies joka loi käsitteen "Tight Money") , Chemical Bank, pankkiiri Clancey Grass, asianajaja Larry Lighter, Island Recordsin johtaja Chris Blackwell, Walter Schaefer, Charles Nuccio, Bill Fair ja Henry Stone.

 Kappaleet 

Suurimman osan kappaleista on tehnyt Jerry Williams, Jr.. Julkaisijat ovat tällöin Mr. Dogg Music Inc. / ATV Music (BMI).

Kappaleen B1 tekijät ovat Williams, Gary Bonds ja Charles (Charlie) Whitehead ja julkaisijat Jerry Williams Music, Inc. / Cendeno Music / Vemco Music (BMI).

Kappaleen B4 tekijät ovat Williams ja Whitehead. Julkaisijat ovat Mr. Dogg Music Inc. / ATV Music (BMI).

Kappaleiden sanat on painettu levypussiin. Niissä käsiteltyjä aiheita ovat mielen hämmennys aikeissa lopettaa epäonnistunut parisuhde sekä tiedonhalu (A1), työstressin aiheuttama uupumus ja tyytymättömyys sisätautilääkäriin (A2), omien ongelmien märehtiminen (A3), parisuhteen päättymisen aiheuttamat fyysiset ja psyykkiset oireet (A4), uskottomuus (B1), toive pitkäkestoisesta parisuhteesta (B2), Jeesus (B3), onnellinen parisuhde (B4) ja tyytymättömyys Yhdysvaltain tilanteeseen (B5).

 Swamp Dogg Band 

 Jerry Williams, Jr. – piano
 Jimmy Evans – rummut ja tamburiini
 Travis Wommack – kitara ja huuliharppu
 Audie (Ed) Watkins – congat, tamburiini, Claves, cabassou ja sormisymbaalit (Finger Cymbals)
 Randy McCormick – urut
 Lenny LeBlanc – basso
 David (Baby) Johnson – poliisipilli (B1)
 Harvey Thompson – tenorisaksofoni ja huilu
 Ronnie Eades – baritonisaksofoni
 Charles Rose – vetopasuuna
 Stacy Goss – trumpetti
 Harrison Calloway – trumpetti

Osa levyllä soittavista puhallinsektion jäsenistä on mukana muun muassa myöhemmällä Delbert McClintonin albumilla The Jealous Kind.

 Lähteet 

 Swamp Dogg LP Have You Heard This Story?? (Island Records ILPS 9299, 1974)



Luokka:Vuoden 1974 albumit
Luokka:Yhdysvaltalaiset soulalbumit